text: Død efter ulykken på Enstedværket
  04 april 2011 kl. 09.13
  En 25-årig mand blev lagt i respirator efter en arbejdsulykke på Enstedværket søndag, men døde mandag morgen. Dermed har ulykken kostet to menneskeliv.
  Den 49-årige Freddy Fidder omkom søndag. De to mænd var ved at gøre rent i lastrummet på et kulskib, som var under losning. Det står ikke helt klart, hvad der er sket. Antagelig faldt Freddy Fidder om, hvorefter den 25-årige Tim Jessen forsøgte at redde ham.
  
  Mangel på ilt
  Den 49-årige var død, mens den 25-årige var i alvorlig livsfare, da de blev fundet. De to er formentlig døde af mangel på ilt, men årsagen bliver først endeligt fastslået efter en obduktion i morgen.
   
  Arbejdstilsynet er på Enstedværket i dag for at undersøge forholdene. Allerede i går fik værket et straks-påbud om at standse losningen af kul, indtil der var styr på sikkerheden.
  